《书所见》
清代·金武祥

世人好学仙，辟谷绝火食。餐松与茹芝，飞升可白日。

繄昔盘古时，本食草木实。及夫燧人氏，始教烹饪热。

未闻燧人前，尽得长生诀。茫茫三神山，仙人究谁识。

天地妙循环，有生必有灭。即擅不死方，造物亦所疾。

惟有太古人，沕穆本凝一。人皆享遐龄，何有仙凡别。

常言人善恶，冥报尤昭昭。人生所行事，纤屑无能逃。

未知几阎罗，诛赏地府操。事苟一一判，冥司亦太劳。

人心且难测，安能察秋毫。而况天好生，阴律何纷淆。

旨哉吾儒言，祸福祇自招。此气所感应，其理本不遥。

且莫致穷诘，此说非一朝。亦寓劝惩意，成见不必胶。

作者简介：原名则仁，号溎生，名宿金一士之孙。清末民初人，先应邀兖州县官幕友，后以捐班至广东候补，得署赤溪直隶厅同知。五十岁后，因丁忧而依例解任归里，从事地方文献收集，整理出版，享年八十三岁。著有芙蓉江上草堂诗稿及江阴丛书、粟香室丛书等多种。